
טומאת הירח 
גדי פישר
שיח לשבת פרשת מצורע
פרשיות תזריע ומצורע כבר הפכו מזמן לסימבול של הדיונים המעורפלים בתורה, לסמל לחוקו של הרצון האלוקי חסר הטעם והפשר. המקלים מסתפקים בטענה שהסימבוליזציה מתייחסת רק למצבו הרוחני של האדם. אך בסופו של דבר אין לכחד כי התחושה המרכזית של חוסר הנוחות נובעת מהסיטואציה שהתורה מציגה – כמובנת מאליה – שבה הבגד או האבן שוברים כל חוקיות פיזית, ולפתע מקרינים חולי ומפרישים מוגלה ללא כל הסבר או פרשנות. גם הבשר 'נשבר' מהמערך הטבעי כמו שניתן להסיק על בסיס ההבחנה בין חולי לבין 'הצרעת' המפורטת לכל אורך פרשת תזריע. האינסטינקט המיידי שלנו הלומדים הוא, כמו שציינו לעיל, לברוח לכיוון הסימבוליזציה של הדינים הללו, אולם בסופו של דבר הליחה והמוגלה הכל כך ממשיות טופחות על פנינו ומכריחות אותנו לראות את הבשר הטמא. אולי הגיע הזמן שנהיה קצת מודעים לממשי המסואב הנקרה בדרכנו, ומטיח בנו פעם נוספת את חולשתו וניוונו של גופנו.

מבחינה הלכתית, הטומאה נובעת ממספר מקורות מרכזיים: טומאת מת, טומאת נגעים, טומאת זבים וטומאת שרצים. ניתן לאפיין כיצד מבחינה הלכתית כל הטומאות מהוות במידת מה השלכה של אבות הטומאה הללו – טומאת קרי, נבלה וכדומה הן כולן נושאות דמיון מבחינה מבנית לאחת מהטומאות המרכזיות. ננסה אם כן בשלב הראשון לערוך תיאור מעורפל ולא חד משמעי של ההיגיון העומד מאחורי כל אפיון של משפחת טומאה. בראשון שבהם, אבי אבות הטומאה, הרציונאל של תהליך ההיטהרות אחרי מפגש עם מוות ממש מתבקש. השבירה של כל מציאות החיים מחייבת את האדם להחזיר את עצמו מהמישור של המוות למישור החיים. כך גם בטומאת זב נידה וקרי, המוות הכרוך בטומאות אלו הוא ככל הנראה המכונן אותן. במישור אחר לחלוטין אנו יכולים לדבר על טומאת שרצים, שבהקשר זה אני רוצה להסתמך על מקור חריג במקצת בשביל לאפיין אותה. האנתרופולוגית וחוקרת המקרא מרי דגלס טענה בסדרה רחבה של מחקרים
 כי ההיגיון של דיני הכשרות בספר ויקרא מבוסס על חלוקת החיות למשפחות. החיות המוזכרות במפורש כלא כשרות הן החיות אשר אינן משתייכות למשפחה באופן מוגדר, אי אפשר להכניס אותן באופן חד משמעי תחת קורת גג ועל כן יש להזכיר אותן במפורש באותה מידה – מעירה דגלס – כי החיות המוזכרות כמטמאות במגע הינן חורגות באופן קיצוני עד כי היחס אליהן הפך להיות יחס של טומאה.
גם בנושא דיוננו – טומאת נגעים – אנו יכולים לראות מוות של הגוף, המחלה החורגת מכל סדר טבעי עד כי היא הופכת לטומאה. זהו כנראה המאפיין של הטומאה, שבירת הסדר הטבעי עד כדי כך שהוא הופך להיות מוקצה ואסור. בין אם זוהי שבירה הנובעת מכיליון כטומאת מת ונידה ובין אם זוהי שבירה הנובעת מכאוס ואמורפיות כטומאת שרצים. אין לנו פה תפיסה של הטומאה הממשית כסימבול של רע מוסרי, אלא התייחסות קלינית לתופעות במציאות כמוות וככאוס, השוברות כל תקינות, עד להעמדה שלהם כנושאי טומאה מטאפיזית במציאות. אולי על רקע זה ניתן לקרוא את דבריהם הידועים של הרמב"ן ושל ריקאנטי, מעבירי המסורה הקבלית המתארת את הרע הטמון במציאות :

הצפור השני המשולח על פני השדה, סודו כסוד שעיר המשתלח, רק שהשעיר ההוא לעזאזל וכאן לפורחות, ואע"פ שהן לכח אחד, אלו עופות ואלו בהמות, שהבהמות לסמאל והעופות לשדים שהן טסין ופורחין באויר, וזהו טעם אמרו על פני השדה, הרמז לשדה של תפוחים כי משם קבלתם.

הרע הוא חלק ממשי מן המציאות הקונקרטית. הניוון, החולי, הכאוס המפרק וכמובן המוות, יוצרים שבר וסבל הרבה יותר עמוק מכל מעשה בלתי מוסרי שניתן היה לסמל אותו במסגרת דיני צרעת. בעוד שעוולות מוסריות ניתן לתקן, המוות והחולי הן עובדות הקיימות ונתונות לנו, כאשר כל מה שנותר לעשות הוא ליצור את המרחב המוגן ולשלוח במצוות המלך למשרתיו הרעים את מזונם.

בנקודה זו יש רק עניין אחרון שניתן להפנות את תשומת הלב אליו. קורבן המצורע מאובחן על ידי הפסוק כקורבן חטאת
 ומפשטו של מקרא ההנחה המתבקשת היא שהמצורע הוא המתחטא. אולם אולי נוכל לראות כאן את המצורע כשליח של מתחטא אחר, של מי שמיעט את הירח ועל ידי כך יצר את החולי במציאות. אולי אין זה מקרה שפרשיות תזריע מצורע נקראות עם בוא חודש ניסן, החודש של מיעוט הירח, אולי כבר באביב טמונה ההבטחה של חולי הסתיו.

ננסה בכול זאת לסיים באקורד אופטימי: 

וְהָיָה אוֹר הַלְּבָנָה כְּאוֹר הַחַמָּה וְאוֹר הַחַמָּה יִהְיֶה שִׁבְעָתַיִם כְּאוֹר שִׁבְעַת הַיָּמִים בְּיוֹם חֲבֹשׁ ה' אֶת שֶׁבֶר עַמּוֹ וּמַחַץ מַכָּתוֹ יִרְפָּא:
ישעיהו פרק ל
� 	בעברית יצא רק טוהר וסכנה בהוצאת רסלינג 2004.


� 	ריקאנטי ויקרא פרק י"ד פסוק ב. 


� 	עיין ויקרא י"ד י"ג ורש"י על אתר.

